Tutta og Europa rotet bort seieren - «alle» snakker om skandalen søndag morgen
ARTIKKELEN ER OVER TRE ÅR GAMMEL Tutta tapte mot Angela Stanford som kunne juble sammen med resten av USA-laget over totalseier 14,5-13,5. Suzann Pettersen førte an da Europa vant over USA i Skottland i 2011, siden fulgte europeerne opp med å vinne i USA i 2013. Dette kunne ha blitt den tredje Europa-seieren på rad i Solheim Cup, som arrangeres annethvert år. Europa ledet 10-6 før søndagens singlekamper, men USA slo kraftig tilbake og vant den ekstremt tette duellen. – Det å tape med et halvt poeng er veldig surt, sier Pettersen til VG. Hun prøver å smile tross nedturen. – Jeg kom dårlig ut, men pleier å komme meg tilbake. Det lyktes ikke denne gang. Les også: – Usportslig av Tutta Men det store samtaleemnet på den tyske St. Leon-rot-banen søndag har vært kontroversen rundt Tutta i fourball-kampen søndag morgen. – Det der påvirket ikke kampen min i ettermiddag, sier Tutta til VG. Til Eurosport sier hun: – Amerikanerne hatet oss. Det var de som gjorde feil - ikke oss. Det har vært veldig tydelig hele uken at puttene skal gis helt klart, og jeg har aldri vært mer stille i mitt liv, sier Pettersen om episoden og legger til: – Det var langt fra en sikker putt for en rookie i den delen av turneringen. Den norske golfstjernen har de siste timene måttet tåle voldsom kritikk fra flere kanter. – Det er den hendelsen denne Solheim Cup kommer til å bli husket for, sier golf-ekspert Beth Ann Nichols i Golfweek Magazine til VG. Suzann Pettersen åpnet med et skuffende tap i foursome sammen med svenske Anna Nordqvist fredag morgen. Lørdag stod hun og makker Charley Hull (19) for en fantastisk opphenting da den amerikanske duoen Paula Creamer/Morgan Pressel ble slått - takket være fire birdies på rad de fire siste hullene. Fourball-kampen åpnet lørdag ettermiddag, men mørket gjorde at den ble stoppet og måtte gjenopptas for de tre siste hullene søndag morgen. Det var på det 17. og nest siste hullet søndag morgen at bråket rundt Norges golf-stjerne oppstod. Amerikanske Alison Lee tok opp ballen med hånden i den tro at hun hadde «fått putten» av Pettersen/Hull. Men Tutta sa til dommeren at de ikke hadde gitt bort putten. Dermed fikk Lee straffeslag - og Pettersen/Hull hadde vunnet hullet og gått i ledelsen. Denne ledelsen ble sikret til seier på det 18. hullet. Dette var Suzann Pettersens åttende Solheim Cup. Hun debuterte i 2002. Dette er totalt den fjerde gangen hun vinner med Europa.
Suzann Pettersen (34) tapte mot Angela Stanford i ettermiddagens singleduell. Hele dagen ble sterkt preget av skandalen søndag morgen.